**Szentendre Város Önkormányzat Képviselő-testülete 19/2021. (V. 14.) önkormányzati rendelete**

**a helyi adókról és az adózás rendjéről szóló 39/2009. (XI. 18.) önkormányzati rendelet módosításról**

Szentendre Város Önkormányzat Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján, a Képviselő-testületnek a helyi adókról szóló 1990. évi C. törvény 1. § (1) bekezdésében kapott felhatalmazása alapján, az Alaptörvény 32. cikk (1) bekezdés h) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva a következőket rendeli el:

**1. §**

(1) A helyi adókról és az adózás rendjéről szóló 39/2009. (XI.18.) önkormányzati rendelet 9. § (5) bekezdése helyébe a következő rendelkezés lép:

„(5) Az építésügyi hatóság által lakóházzá nem minősíthető üdülőépület esetében, amelyet a magánszemély adóalany az adóév első napján ténylegesen (életvitelszerűen) lakóhelyként használ, az adó mértéke megegyezik a lakás célú épület után megállapított építményadó mértékével.”

(2) A helyi adókról és az adózás rendjéről szóló 39/2009. (XI.18.) önkormányzati rendelet 9. §-a a következő (6)–(9) bekezdéssel egészül ki:

„(6) Az (5) bekezdés szerinti üdülőépület akkor minősül e rendelet alkalmazásában életvitelszerű lakóhelyként, ha a magánszemély adóalany

a) ténylegesen onnan szervezi életét,

b) az életviteléhez szükséges tevékenységeket legjellemzőbben ott folytatja,

c) az üdülőépület lakhelyéül, családi élete helyszínéül szolgál és

d) elsődleges elérhetőségi címeként jelenik meg a hatóságoknál, közműszolgáltatóknál.

(7) Az (5) bekezdés szerinti adókedvezmény építményadó adatbejelentéssel, valamint az abban – a (6) bekezdés szerinti életvitelszerű lakóhely igazolására – tett írásbeli nyilatkozattal érvényesíthető. Az életvitelszerű használatot az adóalanynak kell hitelt érdemlően bizonyítania (pl. közüzemi számlákkal, lakcím/tartózkodási hely igazolással). Az adóhatóság vizsgálhatja a benyújtott nyilatkozat valóságtartalmát.

(8) Az (5) bekezdés szerinti adatbejelentést és nyilatkozatot nem kell minden évben megismételni, de az adókötelezettségben bekövetkezett változást (pl. kedvezményre való jogosultság megszűnése) be kell jelenteni az adóhatósághoz.

(9) Az (5) bekezdés szerinti üdülőépület tulajdonosai a Htv. 12. § (2) bekezdés szerint megállapodást köthetnek, amely esetében az (5) bekezdés szerinti kedvezmény számítása az egész ingatlan hasznos alapterülete után történik, függetlenül az adatbejelentést benyújtó tulajdoni hányadától.”

**2. §**

Ez a rendelet 2022. január 1-jén lép hatályba.

Szentendre, 2021. május 12.

**Fülöp Zsolt dr. Schramm Gábor**

polgármester jegyző

**Záradék:**

A rendelet 2021. május 14-én került kihirdetésre.

**dr. Schramm Gábor**

jegyző